दंगों के बावजूद तीसरा टेस्ट निर्धारित समय पर : अधिकारी  
लंदन और आसपास के इलाकों में दंगों के बावजूद भारत और इंग्लैंड के बीच बुधवार से तीसरा टेस्ट मैच तय कार्यक्रम के मुताबिक ही होगा।
लंदन और आसपास के इलाकों में दंगों के बावजूद भारत और इंग्लैंड के बीच बुधवार से तीसरा टेस्ट मैच तय कार्यक्रम के मुताबिक ही होगा। ये दंगे भले ही स्टेडियम से बहुत दूर नहीं हो रहे हों लेकिन अधिकारियों ने आज कहा कि मैच निर्धारित समय पर ही होगा।  शहर के केन्द्र में कल रात दंगे हुये थे जिसकी वजह से भारत और इंग्लैंड की टीमें होटलों में ही रहीं। यहां दिक्कतें बढ़ने की आशंकाएं हैं। आयोजन स्थल एजबेस्टन शहर केन्द्र से केवल आठ किमी दूर है। अधिकारी पूरी घटना पर करीबी नजर रखे हुए हैं लेकिन उन्हें नहीं लगता कि मैच में कोई व्यवधान पड़ सकता है।  दंगों के कारण लंदन और आसपास के इलाकों में सभी खेल आयोजन रद्द कर दिये गए हैं। इसमें इंग्लैंड और हालैंड के बीच दोस्ताना फुटबाल मैच शामिल है। वहीं एजबेस्टन में अधिकारियों ने कहा कि तीसरा टेस्ट निर्धारित कार्यक्रम के अनुरूप होगा।  वार्विकशर काउंटी क्रिकेट क्लब की विज्ञप्ति में कहा गया कि इंग्लैंड और भारत के बीच तीसरा टेस्ट कल 11 बजे से शुरू होगा। इंग्लैंड और वेल्स क्रिकेट बोर्ड के संचार निदेशक स्टीव एलवर्थी ने कहा, हम कल मैच के लिए पूरी तरह तैयार हैं। हम पुलिस के संपर्क में हैं। डेली मेल ने वेस्ट मिडलैंड्स के पुलिस प्रवक्ता के हवाले से कहा कि इस समय टेस्ट रद्द करने का कोई कारण नजर नहीं आता।  इंग्लैंड के क्रिकेटरों को कल से शुरू हो रहे तीसरे टेस्ट से पहले अपने अपने होटल में ही रूकने की सलाह दी गई है। अभी तक दंगों के सिलसिले में 200 से अधिक लोगों को गिरफ्तार किया गया है। हिंसा की शुरूआत तब हुई जब कथित रूप से पुलिस फायरिंग में एक व्यक्ति की मौत हो गई।  भारतीय टीम के मैनेजर अनिरूद्ध चौधरी ने बताया, हमें बोर्ड ने निर्देश दिये हैं कि कल रात जहां थे, वहीं रहें। हमें बाहर आने जाने से मना किया गया है। उन्होंने ईमेल से कहा, भारतीय टीम के सभी सदस्य सुरक्षित हैं। टीम प्रबंधन हालात पर नजर रखे हुए है। भारतीय टीम शहर के बीचोंबीच होटल में ठहरी है जहां इंग्लैंड की टीम भी है। यह इलाका भी दंगाग्रस्त है। बीबीसी के अनुसार इंग्लैंड टीम के होटल से आधा मील दूरी पर स्थित बुल रिंग पर हेलिकाप्टर घूम रहे हैं और इंग्लैंड के खिलाड़ी महफूज हैं । इसने यह भी कहा कि इंग्लैंड की टीम आज अभ्यास करेगी।